Allir helstu hálendisvegir landsins eru nú orðnir færir þó enn sé akstursbann á nokkrum leiðum. Sprengisandsleið var opnuð í morgun og Fjallabaksleið syðri verður opnuð í dag.
Í gær mokuðu vegagerðarmenn að norðan og sunnan vegi svo hægt væri að opna Sprengisandsleið. Þetta er annars vegar leiðin upp úr Bárðardal í Nýjadal og leiðin að sunnan úr Hrauneyjum í Nýjadal. Þar með er Sprengisandsleið opin. Enn eru þó lokaðar leiðirnar úr Eyjafirði og Skagafirði upp á Sprengisand.
Segir Þórólfur Jón Ingólfsson, verkstjóri hjá Vegagerðinni á Húsavík. Talsvert er síðan Kjalvegur var opnaður. Norðan Vatnajökuls er búið að opna leiðir inn í Herðubreiðarlindir og Öskju og vel fært er orðið í Kverkfjöll. Leiðin inn í Snæfell er lokuð vegna aurbleytu og Gæsavatnaleið frá Holuhrauni vestur Dyngjuháls er ófær. Þórólfur Jón segir ekkert reynt að opna hana á næstunni.
Vegagerðarmenn í Vík segja stefnt að því að opna Fjallabaksleið syðri í dag, en það er síðasta leiðin á sunnanverðu hálendinu sem átti eftir að opna.
Vegurinn norður Sprengisand er nú orðinn fær en vegagerðarmenn luku við snjómokstur þar í gærkvöld. Allir helstu hálendisvegir landsins eru þar með orðnir færir.